Lietuvos ir Monako santykiai

Lietuvos ir Monako santykiai – dvišaliai tarptautiniai santykiai tarp Lietuvos ir Monako.

Nors abi yra Europos valstybės, diplomatiniai santykiai tarp Lietuvos ir Monako užmegzti tik 2011 m. balandžio 11 d.

Abi šalys yra Jungtinių Tautų, Europos Tarybos narės.

Monakui akredituota Lietuvos Respublikos ambasada Prancūzijos Respublikai, Lietuvai atstovauja Paryžiuje reziduojantis nepaprastasis ir įgaliotasis ambasadorius. Vilniuje veikia Monako Kunigaikštystės garbės konsulatas. Taip pat Monake esančiame Šveicarijos bulvare veikia Lietuvos garbės konsulatas, vadovaujamas konsulo Aleno Mišelio.

Santykių eiga

Politiniai santykiai 
Nėra duomenų, kad Lietuvos okupacijos metais Monakas būtų palaikęs ryšius su Lietuvos diplomatinėmis atstovybėmis. Lietuvai atkūrus nepriklausomybę su tuomečiu Monako princu Rainieriu III 1992 m. buvo susitikęs LR AT pirmininkas Vytautas Landsbergis.

Monakas yra paskutinė pripažinta Europos valstybė, su kuria Lietuva užmezgė diplomatiniu santykius. Santykiai tarp Lietuvos ir Monako užmegzti tik 2011 m. balandžio 11 d. Deklaracija apie diplomatinių santykių užmezgimą pasirašyta Lietuvos ir Monako vyriausybių, atstovaujamų Lietuvos ambasadorės Prancūzijoje Jolantos Balčiūnienės ir Monako ambasadoriaus Prancūzijoje Žano Pastorelio, Paryžiuje. Dar tų pačių metų liepos mėnesį Monake atidarytas Lietuvos garbės konsulatas. Oficialaus atidarymo ceremonijoje dalyvavo Monako garbės konsulas Alenas Mišelis ir pirmoji Lietuvos ambasadorė Monakui Jolanta Balčiūnienė, tai pat kiti aukšto rango svečiai.

Jau kitais metais po santykių užmezgimo, 2012 m. spalio 15 d., į Lietuvą pirmojo oficialaus vizito atvyko Monako princas Albertas II su sutuoktine Šarlen, kur buvo sutiktas Lietuvos prezidentės Dalios Grybauskaitės.

2021 m. birželio 17-18 d. Lietuvos ambasadoriaus Nerijaus Aleksiejūno ir garbės konsulo Monake Alain Michel iniciatyva Monake buvo iškilmingai paminėtas abiejų valstybių diplomatinių santykių dešimtmetis. Jame taip pat dalyvavo Monako užsienio reikalų ministras Laurent Anselmi, Monako Princo Alberto II kabineto patarėja Anne-Marie Boisbouvier, Monako Ekonomikos Tarybos vykdantysis direktorius Guillaume Rose, lietuvių pianistė Mūza Rubackytė ir kiti aukšti Monako pareigūnai bei verslo ir kultūros atstovai.

Švietimo, mokslo ir technologiniai mainai ir kultūrinis bendradarbiavimas 
Lietuvių baleto šokėja Rūta Karvelytė yra tobulinusis Monake esančioje Princesės Grace baleto akademijoje.

Monako futbolo klube AS Monaco FC saugo pozicijoje žaidžia lietuvių futbolininkas Edgaras Utkus, Monako „AS Basket“ krepšinio klube – Donatas Motiejūnas.

Ekonominiai santykiai 
2018 m. duomenimis, tarp Lietuvos ir Monako prekybinių ryšių nėra.

Pasiuntinių ir ambasadorių sąrašas

Pasiuntiniai Lietuvai 
 nuo 2011 m. – Alenas Mišelis, pirmasis Monako garbės konsulas (reziduoja Monake)

Pasiuntiniai Monakui 
 2011–2014 m. – Jolanta Balčiūnienė, pirmoji Lietuvos ambasadorė Monakui (rezidavo Paryžiuje) 
 2014–2019 m. – Dalius Čekuolis (rezidavo Paryžiuje)
 nuo 2019 m. – Nerijus Aleksiejūnas (reziduoja Paryžiuje)

Lietuvos ordinų kavalieriai Monako piliečiai ir Monako ordinų kavalieriai Lietuvos piliečiai 

Lietuvos valstybiniu apdovanojimu apdovanotas vienas Monako pilietis – 2012 m. spalio 5 d. Vytauto Didžiojo ordino Didžiuoju kryžiumi apdovanotas Monako princas Albertas II. Tais pačiais metais spalio 15 d. Lietuvos prezidentė Dalia Grybauskaitė apdovanota Monako Šv. Karolio ordinu.

Šaltiniai

Nuorodos 
 Monakas | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt)

Lietuvos diplomatiniai santykiai
Monakas